KÖZLEMÉNY

**Beiratkozás helye: Irinyi János Református Oktatási Központ-Eszterlánc Óvoda**

 **Kazincbarcika Hámán Kató út 1.**

**Ideje: 2025. április 28-29. 8:00-17:00**

**A beíratáshoz szükséges dokumentumok:**

* A gyermek (személyi azonosítója) születési anyakönyvi kivonata,
* A gyermek lakcímet igazoló hatósági igazolványa,
* A gyermek TAJ száma,
* A gyermek oltási könyve,
* A beírató szülő személyi azonosító és lakcímet igazoló hatósági igazolványa,
* Tartós betegségről orvosi igazolás, MÁK igazolás magasabb családi pótlékról,
* RGYV határozat /amennyiben az ezzel járó kedvezményt igénybe kívánja venni/.
* A gyermek keresztlevele, vagy lelkészi ajánlás
* Szülői felügyeleti jogot igazoló okmány, amennyiben nem a szülő gyakorolja a felügyeleti jogot

A 20/2012. (VIII. 31.) EMMI rendelet (a továbbiakban: Rendelet) 20. § (2) bekezdése értelmében a szülő - a bölcsődei ellátásban részesülő gyermek kivételével - az óvodai nevelésben történő részvételre jogszabály alapján kötelezett gyermekét köteles beíratni a fenntartó által közzétett - jelen esetben a 20. § (1) bekezdés b) pontja szerint kezdeményezett - hirdetményben meghatározott időpontban a 2025/2026-os nevelési évre, vagy az óvodalátogatási kötelezettség alól felmentését kérni.

A 2011. évi CXC. törvény (a továbbiakban: Nkt.) 8. § (2) bekezdés első mondata előírja, hogy a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A Rendelet 20. § (1c) bekezdés második mondata szerint a hivatal április 16-áig értesítést küld azon gyermek lakcímére, akiknek a tárgyévben óvodáztatási kötelezettsége megkezdődik.

A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, - ha a szülő a gyermek negyedik életévének betöltését megelőzően már kérelmezte, úgy újabb - kérelem alapján annak az évnek az augusztus 31. napjáig, amelyben a gyermek az ötödik életévét betölti, a megyei kormányhivatal általános illetékességgel eljáró járási hivatala, mint felmentést engedélyező szerv felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő, továbbá tartós gyógykezelés alatt álló gyermek esetében az Eütv. 89. §-a szerinti általános járóbeteg-szakellátásban, vagy az Eütv. 91. §-a szerinti általános fekvőbeteg-szakellátásban részt vevő szakorvos rendelhető ki. Tartós gyógykezelés alatt álló gyermek esetében a kérelem a tárgyév április 15. napja után is benyújtható. Az eljárási határidő ötven nap.

Az Nkt. 8. § (1) bekezdés második mondata értelmében az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

A szülő gyermeke adottságainak, képességeinek, érdeklődésének megfelelően, saját vallási, világnézeti meggyőződésére, nemzetiségi hovatartozására tekintettel szabadon választhat óvodát (Nkt. 72. § (2) bekezdés).

A nevelési-oktatási intézmény vallási, világnézeti tekintetben elkötelezett intézményként működik, és ennek megfelelően a gyermekek felvételének előfeltételeként kikötheti valamely vallás, világnézet elfogadását, és ezt felvételi eljárás keretében vizsgálhatja (Nkt. 31. § (2) bekezdés a) pontja).

Az óvodai felvétel, átvétel jelentkezés alapján történik, a gyermek az óvodával jogviszonyban áll (Nkt. 49. § (1) bekezdés). A kötelező óvodai nevelésben való részvétel alól felmentett, három éves kort betöltött, valamint az Nkt. 8. § (1) bekezdése szerinti harmadik életévét be nem töltött gyermek szülője a nevelési év közben kérheti felvételét az óvoda igazgatójánál, annak érdekében, hogy a gyermek részt vehessen az óvodai foglalkozásokon. (Rendelet 20. § (2c) bekezdés).

A napi négy órában óvodai nevelésre kötelezett gyermek szülője, ha gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni a hivatalt (Oktatási Hivatal).

**A 2025/2026. nevelési év az óvodában a 2025. szeptember 1-jétől a 2026. augusztus 31-éig tartó időszak.**

* A különélő szülők a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.
* A 2012. évi II. törvény 247. § (1) bekezdés a) pontja úgy rendelkezik, miszerint az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el.
* Az Nkt. 47. § (1) bekezdése értelmében a sajátos nevelési igényű gyermek esetében a különleges bánásmódnak megfelelő ellátást a szakértői bizottság szakértői véleményében foglaltak szerint kell biztosítani.
* A szülő választja ki a sajátos nevelési igényű tanuló számára megfelelő ellátást nyújtó nevelési-oktatási intézményt az illetékes szakértői bizottság szakértői véleménye alapján, a szülő és a gyermek igényeinek és lehetőségeinek figyelembevételével (Nkt. 47. § (2) bekezdés).
* A(z) Az Irinyi János Református Oktatási Központ- Eszterlánc Óvodábanaz ellátott köznevelési alapfeladat jogszabály szerinti megnevezése:

Óvodai nevelés. Nemzetiséghez tartozók óvodai nevelése. A többi gyermekkel együtt nevelhető sajátos nevelési igényű gyermekek óvodai nevelése.

-Alapfokú oktatást megelőző nevelés (óvodai nevelés)

-Kizárólag magyar nyelven folyó nemzetiségi óvodai nevelés.

* Kijelölt intézményként a többi gyermekkel együtt nevelhető sajátos nevelési igényű gyermekek óvodai nevelése, azon különleges bánásmódot igénylő gyermekek ellátása, akik a szakértői bizottság szakértői véleménye alapján:

- érzékszervi fogyatékosok (nagyothalló, gyengénlátó),

- beszédfogyatékosok,

- egyéb pszichés fejlődési zavarral (súlyos tanulási, figyelem – vagy magatartásszabályozási zavarral) küzdenek.

* A köznevelési intézmény fenntartója működési támogatásra jogosult.
* A felvételről az intézmény főigazgatója dönt.
* Az óvodai felvétel tárgyában meghozott döntés közlésének határnapja: 2025.május 28.
* Az óvodai felvételről hozott döntést írásba kell foglalni (Rendelet 20. § (4) bekezdés a) pontja, 83. § (3) bekezdés). A nevelési-oktatási intézmény a döntését határozatba foglalja, ha a jelentkezést, a kérelmet részben vagy egészben elutasítja (Rendelet 20. § (4) bekezdés b) pontja, 83. § (4) bekezdés).
* Az Nkt. 37. § (2) bekezdése értelmében a köznevelési intézmény döntése, intézkedése vagy intézkedésének elmulasztása (együtt: döntés) ellen a szülő, törvényes képviselő - a közléstől, ennek hiányában a tudomására jutásától számított tizenöt napon belül - a gyermek érdekében eljárást indíthat. A fenti kérelmet az intézménynél kell előterjeszteni. Ha a kérelem alapján az óvoda igazgatójaa megtámadott döntést nem vonja vissza, illetve az eljárást megindító kérelemnek megfelelően azt nem módosítja, javítja, cseréli vagy egészíti ki, a beadványt az intézmény az ügy összes iratával, az eljárást megindító kérelem előterjesztésére nyitva álló határidő leteltét követően felterjeszti az ügyben való eljárásra és másodfokú döntés meghozatalára jogosult fenntartónak.

Kelt: Kazincbarcika, 2025. 03. 05.